Vlak van opgaardamme in O-Kaap daal skerp | Netwerk24
Deur Lynn Williams 31 Oktober 2019 17:54
Koppe word bymekaargesit in die Oos-Kaap om die waterskaarste in sekere dele van die provinsie te probeer oplos.
Sputnik Ratau, woordvoerder vir die departement van menslike nedersettings en waterwese en sanitasie, sê ’n komitee is op die been gebring wat uit lede van dié departement, die Oos-Kaapse regering en die verskillende munisipaliteite in die provinsie bestaan.
Die komitee reis deur die provinsie met die doel om met doeltreffende oplossing vorendag te kom voordat die krane in die droogtegeteisterde dele van die provinsie heeltemal leegloop.
Luidens die departement se weeklikse verslag oor damvlakke het die gemiddelde watervlak van opgaardamme in die provinsie skerp gedaal. Dit is nou 50,7% teenoor 64,6% dieselfde tyd verlede jaar.
“Dit wys dat ons pogings om water te bespaar opgeskerp moet word. Dit moet ’n lewenswyse word,” lui die departement se verklaring.
Die departement werk saam met die Amathole-distriksmunisipaliteit om boorgate te sink in sekere dele van die provinsie. Hulle bekyk ook die moontlikheid om die Nqamakwe-waterskema te befonds om water vanaf Tsomo te kry.
Lindiwe Sisulu, minister van menslike nedersettings en water en sanitasie, het op ’n mediakonferensie gemaan dat beurtwater ’n realiteit kan word as mense nie water spaarsamig gebruik nie.
Hierdie week se damvlakke in die Oos-Kaap (met die vorige week se vlakke tussen hakies) is as volg:
Sandile-dam: 33,3% (34,3%), Gcuwa-dam: 0,0% (7,0%), Rooikrantz Drift: 35,3% (37,0%), Boesmanskrantz: 33,5% (35,3%), Waterdown-dam: 22,8% (23,9%), Kougadam: 35,3% (36,3%), Groendaldam: 41,9% (43,2%) en Impofu-dam: 16,8% (17,1%).
Meer oor: Oos-Kaap | Damvlakke | Droogte | Opgaardamme
Agri SA, DA bly dat Oos-Kaap hulp kry